Onwettige stortingsterrein in PE een van grootstes | News24
Arnold Slabbert van Wildline, ’n stedelike kleinwildbewaringsgroep en omgewingskundige, wys beeldmateriaal van ’n hommeltuig wat oor die gebied in Fairview vlieg waar een van die stad se grootste onwettige stortingsterreine bedryf is. Foto’s: Lulama Zenzile
OP dieselfde dag as wat die Nelson Mandelabaai-metro sy taakspan teen onwettige storting bekend gestel het, is ’n man betrap wat moontlik een van die grootste onwettige stortingsterreine wat die metro nóg gesien het, bedryf.
Langs een van Port Elizabeth se hoofstrate in Fairview, agter digte bosse in ’n onbewoonde gebied, word “berge” rommel versteek.
Volgens Arnold Slabbert van Wildline, ’n stedelike kleinwildbewaringsgroep en omgewingskundige, is die gebied deur een man met “duisende ton” se afval, bourommel, vullis, motoronderdele en toksiese stowwe bevuil.
“Die man adverteer ’n rommelverwyderingsdiens. Mense betaal hom om die rommel– enige soort rommel, selfs asbes – op te laai en te verwyder. Die man wat die goed verwyder, betaal niks nie, want hy stort alles net in ’n oop veld agter die huis waar hy bly en ry weg,” verduidelik Slabbert.
Sowat drie weke gelede het Slabbert inligting ontvang van ’n vermoedelik onwettige stortingsterrein in die gebied en hy het ondersoek ingestel.
“Daar was net een pad in, en dieselfde pad weer uit, na die gebied.
“Wat ek gesien het, kan ek net as die grootste onwettige stortingsterrein in die stad beskryf.”
Minstens drie hektaar word gebruik om die rommel te stort, meen Slabbert.
Langer as twee weke, dag en nag, het Slabbert en sy span die gebied gemonitor om genoeg bewysstukke te versamel.
Woensdagoggend het Slabbert die man op heterdaad betrap terwyl hy glo stukkende teëls van sy voertuig aflaai.
Beeldmateriaal van die voorval wys hoe die voertuigbestuurder van die toneel probeer vlug toe hy besef die owerhede is op hom, wat bykans tot ’n vuisgeveg tussen hom en die owerhede gelei het toe hulle sy sleutels probeer afneem.
Die polisie en metropolisie was op die toneel en daar is op die man se voertuig beslag gelê.
Volgens Yusuf Cassim, hoof van die Town Rangers, is die betrokke man ’n boete van R4 500 opgelê.
Cassim sê die grond waarop die onwettige stortingsterrein geleë is, behoort aan die departement van openbare werke en nie aan die oortreder nie.
Die man moet ook die gebied skoonmaak en indien hy versuim om dit te doen, sal die munisipaliteit die werk doen en die rekening aan hom stuur, sê Cassim.
Hy sê verdere aanklagte sal die man moontlik in die gesig staar.
Terwyl Slabbert die man vir onwettige storting vasgetrek het, het Athol Trollip, burgemeester, en Lance Grootboom, burgemeesterskomiteelid vir openbare gesondheid, die metro se sogenaamde spooktaakspan teen onwettige rommelstorters bekend gestel.
Volgens Grootboom sal drie ongemerkte voertuie die metro patrolleer en oortreders vastrek.
“Enige persoon wat betrap word vir onwettige vullisstorting, sal met R2 000 beboet word. Die volgende stap is om die boeteskedule aan te pas, om selfs die motors van herhaalde oortreders te konfiskeer.”
Trollip het ook ’n beroep op inwoners gedoen om mense wat onwettig vullis stort by die munisipaliteit aan te meld.
Maar Slabbert het in reaksie op die taakspan se bekendmaking gesê die metro se spookeenheid sal geen verskil maak nie.
“Die metro het gevorderde tegnologie nodig en die mannekrag wat bereid is om ondersoekwerk te doen om die probleem te stop.”